Ulkoministeri Erkki Tuomiojan (sd.) mukaan hänen aiemmin kertomansa tieto siitä, että Pohjois-Karjalasta lähtöisin oleva tyttö olisi ollut matkalla Syyriaan taistelemaan Isisin riveissä ei todennäköisesti pidä paikkaansa. Tuomioja kertoo itse asiasta STT:n haastattelussa.

– Todennäköisesti se ei pidä paikkaansa, mutta se oli se ensimmäinen tieto, joka tuli meidän omia kanaviamme pitkin aikanaan, hän sanoo.

Tuomioja sanoo, ettei voi varmistaa lopullisia johtopäätöksiä asiassa, sillä asian selvittely on poliisin ja suojelupoliisin heiniä.

Ministeri korostaa, ettei hän asiasta kertoessaan yksilöinyt ketään henkilöä ja on pahoillaan siitä, että julkisuudessa yksilöinti on mennyt pitkälle. Hän ei aio jatkaa keskustelua tapauksesta pidemmälle. Yksityisesti hän on ollut yhteydessä kohun keskiössä olleen tytön lähipiiriin.

Tuomioja kertoi alun perin lauantaina Yle TV1:n Ykkösaamun haastattelussa, että Pohjois-Karjalasta lähtöisin oleva alaikäinen tyttö on jäänyt joitakin viikkoja aiemmin kiinni Lontoon lentokentällä matkallaan Isis-taistelijaksi.